Mogens Jensen (S), 2014-06-04:
Tak for det.
Jeg vil også gerne takke for debatten og selvfølgelig også takke hr. Steen Gade for at have taget initiativet til debatten.
Der er jo ingen tvivl om, at det, når man hører SF's ordfører heroppe, er et meget stærkt personligt engagement, der driver den her sag, også baseret på mange års arbejde.
Det synes jeg jo på alle måder man skal anerkende, også i det svar, der gives på sådan en forespørgsel, som vi har i dag.
Jeg vil bare sige til hr. Steen Gade, som jo fremhævede lige præcis de små øudviklingsstater som særlig sårbare, at det jo er rigtigt, at der virkelig i de stater er en nærværende trussel om, at staterne forsvinder inden for en årrække.
Lige præcis derfor er det jo vigtigt også fra dansk side at støtte og bakke op om det arbejde, der foregår med og mod klimaforandringerne i de stater.
Det gør Danmark på forskellig vis bl.a. via klimapuljen og også via arbejdet i Global Green Growth Forum, som jo har konference her i København til efteråret.
Så tak for initiativet.
I øvrigt tak for det brede flertal, der tegner sig.
Nu ved vi jo ikke helt, som udenrigsministeren sagde, om det kan lykkes at få de sidste to partier med i vedtagelsen.
Jeg forstod i hvert fald, at Dansk Folkepartis ordfører ville overveje muligheden.
Jeg synes, det ville være lykkeligt, om det skete.
Men i hvert fald tak til Venstre og Konservative for opbakningen.
Det betyder faktisk noget, som hr. Christian Lilleholt også sagde, når vi kommer ud i verden og skal præsentere danske synspunkter på det her område, at vi kan sige, at det er et synspunkt, der er bakket op af et bredt flertal i Folketinget.
Det har vægt.
Så vil jeg sige noget til hr. Hans Kristian Skibby.
Nu sagde ordføreren det jo selv, nemlig at man fra Dansk Folkepartis side gerne så, at vi skar udviklingsbistanden til de allerfattigste og mest udsatte mennesker i verden ned.
Det synes jeg jo selvfølgelig er beklageligt.
Det er jeg meget uenig i, for jeg mener, at et rigt land som Danmark skal have råd til at gøre en indsats de steder i verden, hvor det er allermest tiltrængt.
Så der kunne jeg godt ønske mig, at Dansk Folkeparti kunne leve lidt mere op til det kristne barmhjertighedsideal.
Men nu er det jo ikke primært det, vi skal diskutere i dag.
Det, hr. Hans Kristian Skibby jo satte spørgsmålstegn ved, var, om der overhovedet er nogen sammenhæng mellem vores indsats i udviklingsbistanden og så klima.
Og jeg må jo sige, at det er der.
Det er selvfølgelig også derfor, at vi har integreret en indsats på klimaområdet i vores udviklingsbistand, og det giver rigtig meget mening.
Jeg nævnte eksemplet med vandrensning i Bangladesh, som jo har sit udspring i klimaforandringer.
Jeg kan også nævne støtte til landbrugsudvikling i Bolivia, hvor vi netop tager højde for, at regntiden er blevet kortere, og at landbrugene derfor har behov for afgrøder og sorter af afgrøder, der har en kortere vækstperiode.
Ellers kan man simpelt hen ikke få et ordentligt udkomme af de landbrug.
Jeg kan også nævne vores klimainnovationscenter i Nairobi, som hjælper iværksættere med at starte klimavenlig produktion op inden for f.eks. solenergi.
Så det hænger sammen, og derfor er det selvfølgelig fornuftigt at integrere.
Så vil jeg til fru Mette Bock også blot sige, at jeg jo er fuldstændig enig i, at forskning er utrolig vigtigt på det her område.
Som hr. Steen Gade sagde, er den rapport, vi diskuterer i dag, jo netop et udtryk for et langvarigt forskningsprojekt, der forsøger at skaffe den nødvendige viden.
Når fru Mette Bock heroppefra siger, at der jo ikke er en entydighed i forskningen, vil jeg retfærdigvis og med stor ret påstå, at langt den overvejende del af den forskning, vi kender på det her område, påviser og plæderer for, at der er en kæmpestor sandsynlighed for, at den udvikling, vi ser med hensyn til klimaforandringer, er menneskeskabt.
Så det kan godt være, at der er forskning, der modsiger det, men langt den overvejende forskning taler altså i den anden retning.
Jeg håber, at vi måske også kan få det til at blive lidt større, når vi skal stemme om vedtagelsen.